Încep emoțiile și din capitala Italiei! Sorana Cîrstea, Ana Bogdan și Irina Begu și-au aflat, în cursul zilei de luni, adversarele la Foro Italico.
Sorana Cîrstea, aflată pe locul 32 WTA, e singura jucătoare din România care beneficiază de un prim tur liber, fiind favorita numărul 28. Sportiva noastră va debuta direct în runda secundă, fie cu Taylor Townsend, fie cu o jucătoare venită din calificări. În turul al treilea am putea avea un duel 100% românesc, între Cîrstea și Bogdan.
Ana va debuta pe tabloul prinicipal împotriva fostei finaliste de la US Open, Leylah Fernandez. Pe de altă parte, Irina Begu va juca în primul tur cu o jucătoare din calificări. Dacă va trece de această provocare, Irina va da în runda secundă peste una dintre cele mai bune tenismene din circuit, Elena Rybakina. Numărul româncelor poate crește, dacă Jaqueline Cristian, principala favorită din calificări, câștigă două meciuri în capitala Italiei, notează Eurosport.
Pentru al doilea turneu WTA 1000 consecutiv, Swiatek ar urma s-o înfrunte în semifinale pe Coco Gauff, cap de serie nr. 3, în timp ce Rybakina ar da piept în aceeași fază pe Aryna Sabalenka, cap de serie nr. 2.